Komisijos Reglamentas (EB) Nr. 35/97
1997 m. sausio 10 d.
išdėstantis nuostatas dėl kailių, odų ir iš jų pagamintų prekių, kuriems taikomas Tarybos reglamentas (EEB) Nr. 3254/91, sertifikavimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. lapkričio 4 d. Tarybos reglamentą (EEB) Nr. 3254/91, draudžiantį Bendrijoje naudoti spąstus, kuriais suspaudžiamos gyvūnų galūnės, ir įvežti į Bendriją tam tikrų rūšių laukinių gyvūnų, kilusių šalyse, kur jie gaudomi minėtais spąstais arba kitais tarptautinių humaniško gyvūnų gaudymo spąstais reikalavimų neatitinkančiais būdais, kailius, odas ir iš jų pagamintas prekes [1], ypač į jo 4 straipsnį,
kadangi, nepažeidžiant Tarybos reglamento (EEB) Nr. 3626/82 [2] su paskutiniais pakeitimais, padarytais Komisijos reglamentu (EB) Nr. 2727/95 [3], Reglamentas (EEB) Nr. 3254/91 gali būti tinkamai įgyvendintas tik įvedant eksportuojančių ir reeksportuojančių šalių kompetentingų institucijų išduodamus pažymėjimus ir nustatant tokiems pažymėjimams keliamus reikalavimus;
kadangi šiame reglamente numatytos priemonės atitinka Reglamento (EEB) Nr. 3254/91 5 straipsnyje minėto komiteto nuomonę,
PRIĖMĖ ŠĮ REGLAMENTĄ:
1 straipsnis
1. Reglamento (EEB) Nr. 3254/91 3 straipsnio 1 dalyje minėtus kailius, odas ir kitas prekes leidžiama pateikti tik kitai nei išorės tranzitas, taikomas išvežant prekes iš Bendrijos muitų teritorijos, muitinės procedūrai, kai šios prekės yra pagamintos iš gyvūnų, kurie:
a) buvo pagauti šalyje, įtrauktoje į Reglamento (EEB) Nr. 3254/91 3 straipsnio 1 dalies antroje pastraipoje minimą sąrašą ir kurių rūšys išvardytos prie tos šalies; arba
b) buvo pagauti valstybėje narėje; arba
c) gimė ir buvo auginami nelaisvėje.
2. Taikant šio straipsnio 1 dalį, importuotojas arba jo įgaliotas atstovas pasienio muitinei, esančiai įvežimo į Bendriją vietoje, pateikia eksportuojančios arba reeksportuojančios šalies kompetentingos institucijos išduotą pažymėjimą.
2 straipsnis
1. 1 straipsnio 2 dalyje minimo pažymėjimo forma turi atitikti priede pateiktą pavyzdį. Šios formos išspausdinamos ir užpildomos viena iš oficialių Bendrijos kalbų. Prireikus gali būti pareikalauta išversti jas į kitą Bendrijos kalbą.
2. Formos spausdinamos ant balto ne mažiau kaip 55 g/m2 svorio popieriaus. Apytikris formų dydis: 210 x 297 mm.
3. Apie trečiųjų šalių paskirtas kompetentingas institucijas 1 straipsnio 2 dalyje minimiems pažymėjimams išduoti pranešama Komisijai, kuri apie tai informuoja valstybes nares ir paprašius kitas suinteresuotas trečiąsias šalis.
3 straipsnis
1. 1 straipsnio nuostatos netaikomos:
- gataviems gaminiams, kuriems taikoma laikino leidimo įvežti procedūra ir kurie nebus parduodami Bendrijoje, bet skirti reeksportui,
- asmeniniam naudojimui skirtiems gataviems gaminiams,
- tais atvejais, kai kailiai, odos ir iš jų pagamintos prekės pakartotinai įvežamos į Bendriją po jų perdirbimo ne Bendrijos šalyje ir pateikiamas įrodymas, kad jos yra pagamintos iš kailių, odos ar prekių, kurios buvo anksčiau eksportuotos ar re-eksportuotos iš Bendrijos.
2. Tais atvejais, kai prieš įvežant į Bendriją kailius, odą ir prekes, kuriems taikomas Reglamentas (EEB) Nr. 3254/91, reikia pateikti ir Reglamente (EEB) Nr. 3626/82 numatytą importo dokumentą, toks dokumentas išduodamas tik tada, jei minėti kailiai, oda ar prekės atitinka abiejų reglamentų reikalavimus. Kai išduodamas Reglamente (EEB) Nr. 3626/82 numatytas importo dokumentas, jis priimamas vietoj šio reglamento 1 straipsnio 2 dalyje minėto pažymėjimo.
4 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Jis taikomas nuo pirmos trečio mėnesio nuo Reglamento (EEB) Nr. 3254/91 3 straipsnio 1 dalies antroje pastraipoje minimo sąrašo paskelbimo Europos Bendrijų oficialiajame leidinyje dienos.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1997 m. sausio 10 d.